text: Tískil var samtykt við aðru viðgerð av avlurtingarpakkanum í gjár, at tað skal gerast møguligt at geva heimild til at avlurta og skráseta alt telefon- og netsamskifti hjá hvørjum einstakum borgara – 24 tímar um samdøgrið, 7 dagar um vikuna – sneyta í teldum okkara og seta duldar mikrofonir og videotól upp í heimum okkara, uttan at vit vita av, bert uppá ein illgruna um, at onkur, tú samskiftir við, møguliga hevur okkurt við grovan kriminalitet at gera.
text: #000009
text: Ført verður fram sum argument, at vit “eru noydd til” at loyva myndugleikanum møguleikan at kunna gera hesa innrás í privatlívið hjá okkum øllum fyri at kunna “basa grovum kriminaliteti”.
text: #000010
text: Politikkararnir billa okkum inn, at vit bara skulu vera glað fyri, at teir vilja verja okkum frá øllum hesum ræðuliga, sum fer at raka okkum, um myndugleikarnir ikki sleppa at sneyta í okkara privatlívi. Teir øsa seg í skúm og leggja ræðukortið á borðið, hvørja ferð onkur ger vart við, at her í veruleikanum er talan um at skjóta spurvar við atombumbum!
text: #000012
text: Tey, sum muta ímóti, verða løgd undir at vilja loyva grovum kriminaliteti at floyma inn yvir Føroyar. Men hetta eigur ein og hvør við eitt lítið sindur av realitetssansi at síggja bara eru strámannaargument og rein manipulatión!
text: #000013
text: Hvar eru prógvini fyri, at um vit ikki fremja avlurtingarpakkan, so fer ein flóðalda av grovum kriminaliteti at floyma inn yvir okkum? Hvussu nógv kriminell verða veruliga fangað á henda hátt? Kunnu tey kriminellu ikki lættliga finna aðrar samskiftismøguleikar, sum ikki ber til at hava eftirlit við? Finnast veruliga ikki aðrir møguleikar fyri at basa grovum kriminaliteti, sum ikki gera seg inn á og skemma privatlívið hjá ósekum fólki? Hvar eru proportiónirnar? Er tað veruliga vert prísin at seta avlurtingarpakkan í gildi?
text: #000014
text: Eitt er, at tað at hava slíkt eftirlit, er serstakliga kostnaðarmikið. Men tað, sum veruliga er ræðandi, er nevniliga, at við avlurtingarpakkanum leggja politikkararnir í veruleikanum hvønn einstakan borgara í samfelagnum undir illgruna, tí vit koma jú øll undir neyvt eftirlit – potentielt. Tí nær kunnu vit nú nakrantíð kenna okkum veruliga trygg við at eingin lurtar við, har vit eru? Her er tí í veruleikanum talan um eina grova misálitisváttan á fólkið sum heild! KGB og Stasi kundu ikki fingið betri umstøður at arbeiða í.
text: #000015
text: Sagt verður, at fólk einki hava at óttast, um tey einki skeivt gera, men hvør sigur, at tey, sum koma at sita við heimildini at fremja hetta eftirlit, hava meira reint mjøl í posanum, enn tey fólkini, sum tey fara at hava eftirlit við? Hvør sigur, at eftirlitsfólkini – sum eru menniskju uppá gott og ónt eins væl og onnur – ikki kunnu misbrúka ta innlitið, sum tey koma at hava í privatlívið hjá fólki, hóast fólk ikki hava gjørt nakað beinleiðis ólógligt? Og hvør sigur, at illviljaðir hackarar ikki kunnu bróta seg inn í dátugrunnarnar hjá politinum og kunnu síggja skrásetingarnar ella lurta við?
text: #000016
text: Hesir politikkararnir, sum vilja fremja avlurtingarpakkan, skulu eitast fyri at umboða fólkaræðið – tvs. teir hava tað ærumikla starv at verja frælsið hjá fólki, harímillum rættin hjá tí einstaka til at hava eitt privatlív og rættin til at avgera, hvør ið skal hoyra og síggja tað, sum vit samskifta við onnur um.
text: #000018
text: Tað absurda er, at samstundis sum hesir politikkarar vísa fólkinum slíkt grovt misálit, vænta teir, at fólkið skal kunna hava fult álit á myndugleikanum. Myndugleikin sjálvur má gjarna leggja øll undir illgruna og taka sær rættin til at hava fult eftirlit við hvørjum einstakum borgara – meðan fólkið ikki fær sama rætt til at hava eftirlit við myndugleikanum. Bara hugsa um, hvussu politikkararnir nú tosa um at skerja rættin hjá fólki til at fáa alment innlit! Heldur politiski myndugleikin seg veruliga vera so moralskt yvirlegnan í mun til fólkið? Er hetta ikki reinur stórlætisørskapur?
text: #000020
text: Vald korrumperar – tað hevur søgan prógvað ferð eftir ferð. Hvørja trygd hava fólk fyri, at fólk, sum umboða myndugleikan, veruliga eru so moralskt yvirlegin, at tey kunnu handfara so stórt – og nú enn meira víðkað vald? Hví skal myndugleikin kunna hoyggja runt við fólkinum á henda hátt, og hava eftirlit við øllum borgarum í høvd og reyv, meðan fólkið hin vegin IKKI sleppur at hava fult eftirlit við myndugleikunum og IKKI hevur rættin til at verja seg mótvegis óynsktum ágangi á privatlívið?
text: #000021